钦定古今图书集成/理学汇编/字学典/第086卷 > 《唐虞世南笔髓论》 > 《释真》
## 钦定古今图书集成/理学汇编/字学典/第086卷 > 《唐虞世南笔髓论》 > 《释真》

笔长不过六寸，捉管不过三寸。真一行二，艸三，指实
掌虚。右军云：“书弱纸强，笔强纸弱。笔强者弱之，弱者
强之。”迟速虚实，若轮扁斲轮，不疾不徐，得之于心，应
之于手，口所不能言也。拂掠轻重，若浮云蔽于晴天；
波撇勾截，若微风摇于碧海。气如奔马，亦如朵钩。轻
重出乎心，而妙用应乎手。然且体约八分，势同章艸，
而各有趣，无问巨细，皆有虚散，其锋圆毫蕝，按转易
也。岂真书一体？篆、隶章行八分等，当覆腕上抢掠，毫
下开，牵撇拨䟐，锋转行草，稍助指端钩距转腕之状
矣。